SKRIFTLIG FORESPØRGSEL E-3379/02

af Bart Staes (Verts/ALE) til Kommissionen

(27. november 2002)

Om: Omkostningerne ved og tidsplanen for ibrugtagning af Berlaymont-Bygningen

Ifølge forskellige meddelelser i pressen er den belgiske stat og EU nået til enighed om ibrugtagningen af Berlaymont-Bygningen. EU skal overføre et beløb på 545 mio. EUR til Belgien, og Kommissionen skal ifølge den belgiske minister Daems kunne tage bygningen i brug i slutningen af 2003. Da Kommissionen har stillet yderligere krav om tilpasninger med henblik på multimedieanvendelse, er det ikke sikkert, at denne frist kan overholdes. Yderligere udsættelse indebærer, at den belgiske stat skal betale en bod på mindst 15 mio. EUR. Sammen med de øvrige udgifter til bl.a. bortskaffelse af asbest og leje af andre bygninger når man op på et samlet beløb på 1,4 mia. EUR. Meddelelserne i pressen er dog meget uklare.

Kan Kommissionen derfor give en fuldstændig og korrekt redegørelse for den indgåede aftale og oplyse, hvornår Kommissionens flytning til Berlaymont-Bygningen efter planen skal finde sted?

Svar afgivet på Kommissionens vegne af Neil Kinnock

(12. december 2002)

Som det ærede medlem vil vide, har kommissionsmedlemmet med ansvar for den administrative reform siden indgivelsen af forespørgslen fremlagt Kommissionens meddelelse til Europa-Parlamentet om Berlaymont-bygningens fremtid på et fællesmøde i Budgetudvalget (COBU) og Budgetkontroludvalget (COCOBU) den 21. oktober 2002. På dette møde var kommissionsmedlemmet med ansvar for den administrative reform i stand til at oplyse de ærede medlemmer om hovedpunkterne i kontrakten mellem Kommissionen og den belgiske regering og om mange af de nærmere betingelser vedrørende erhvervelsen af Berlaymont-bygningen. Han gav også sammen med den belgiske minister for offentlige arbejder, Rik Daems, en offentlig redegørelse for aftalen på en fælles pressekonference den 23. oktober 2002.

Som det fremgår af meddelelsen, er der i aftalen mellem Belgien, Berlaymont 2000 og Kommissionen fastsat:

- En fast pris på 552 879 207 EUR, som indbefatter 503 318 502 EUR for Kommissionens andel af renoveringsomkostningerne og 49 578 705 EUR for bygningens værdi inden renoveringen (en værdi, der i 1997 blev fastsat til 2 mia. BEF). Den rentesats, der er lagt til grund, er på 5,37 %. Den første årlige rate vil derfor blive på 31 891 235 EUR, og dette beløb vil for de efterfølgende årlige rater i den periode, som købet strækker sig over, blive forhøjet med 2 %.

- En fast overdragelsesdato, nemlig den 31. december 2003 for selve bygningen og den 31. marts 2004 og den 30. juni 2004 for Kommissionens mødelokaler, henholdsvis multimediaudstyret.

- En særlig bod for hver af de tre frister, hvis de ikke overholdes: Kommissionen vil ophøre med at betale leje for Berlaymont-bygningen (15,4 mio. EUR), hvis den ikke er rede til ibrugtagning den 1. januar 2004. Hvis fristen den 31. marts 2004 ikke overholdes, vil den årlige rate blive nedsat forholdsvis for de måneder, hvormed fristen overskrides (denne nedsættelse vil beløbe sig til 221 000 EUR pr. måned). En tilsvarende ordning vil gælde for fristen den 30. juni 2004. Disse bodsbeløb vil være kumulative.

- Garantier, som gives af både den belgiske stat og Berlaymont 2000 med hensyn til arbejdernes udførelse og byrdefordelingen i tilfælde af uforudsete omstændigheder og i tilfælde af konstateret svig begået af tredjemand.

Undertegnelsen af aftalen med den belgiske regering fandt sted den 23. oktober 2002. Kommissionen er i øjeblikket ved at udarbejde et program for bygningens gradvise ibrugtagning fra begyndelsen af 2004.